EXCLUSIV Farul - FCSB | Iosif Rotariu a spus cine are prima șansă la victorie
Partida de la Ovidiu face parte din etapa a doua a play-off-ului Superligii. Meciul începe la 21:00, LIVE BLOG pe www.sport.ro.
Echipa lui Gică Hagi se află pe poziția a 5-a, cu 25 de puncte, golaveraj 2-1, în timp ce FCSB e lider, cu 35 de puncte, același golaveraj, 2-1. Gazdele nu-l au în lot pe Tudor Băluță, iar Elias Charalambous nu se poate baza pe Ovidiu Popescu și Luis Phelipe, ambii accidentați.
Farul - FCSB | Iosif Rotariu a spus cine are prima șansă la victorie
Iosif Rotariu, acum director de scouting la Poli Timișoara, spune pentru Sport.ro că Farul Constanța e favorită, chiar dacă FCSB e lider autoritar în Superliga României.
"Farul a arătat în ultimele meciuri că e o echipă cu aspirații mari și se bazează pe mai mulți fotbaliști care pot face diferența în momentele grele, prin ultima pasă, prin lovituri libere, prin șuturi de la distanță. E un avantaj și că joacă pe teren propriu. La FCSB nu m-a impresionat cineva în mod special în acest an. Îmi doresc să câștige Farul și poate să o facă. La cum joacă acum, au încredere în ei, e fosta campioană, Farul e favorită. Eu țin cu Farul. Țin cu Gică Hagi, vreau să câștige", a declarat Iosif Rotariu, pentru Sport.ro.
Farul - FCSB | Ce spune Hagi
Confruntarea de la Ovidiu va fi arbitrată de Marcel Bîrsan, iar în cabina VAR va fi Iulian Dima.
"E un meci greu, toare echipele din play-off sunt foate bune. Trebuie să propunem versiunea noastră cea mai bună, să fim noi, să încercăm să facem un meci complet. Adversarul te obligă să joci ambele faze foarte bine. Mesajul meu? Să fim noi și să încercăm să facem fotbalul nostru, marcând, pentru a putea să câștigăm. Trebuie să tratăm și faza defensivă foarte bine. Vrem să facem un meci foarte bun, care să ne aducă victoria și să ne dea speranțe pentru viitor. Pentru noi doar cele trei puncte contează. Vom încerca să facem totul ca să vină la noi", a declarat Gheorghe Hagi, într-o conferință de presă.
- Gheorghe Hagi vs FCSB în toate competiţiile: 31 de jocuri - 7 victorii - 4 remize - 20 înfrângeri.
Niciunul dintre cele 31 de dueluri nu s-a terminat fără gol marcat. În schimb, în 16 dintre aceste partide s-a înscris de cel puţin 3 ori. 40 de jucători a utilizat Farul pe durata acestui sezon, dintre care 22 au contribuit la reuşitele dobrogenilor cu cel puţin un gol şi / sau o pasă decisivă, scrie site-ul LPF.
În cazul în care va fi utilizat, Alexandru Buzbuchi va bifa meciul cu numărul 100 pe prima scenă. FCSB s-a bazat pe 30 de fotbalişti, Ştefan Târnovanu fiind singurul integralist.
Urmăriți SPORT.RO și pe Google News